Document ID: 32012D0835

DECIZIA 2012/835/PESC A CONSILIULUI
din 21 decembrie 2012
de prelungire a aplicării Deciziei 2010/96/PESC privind o misiune militară a Uniunii Europene pentru a contribui la instruirea forțelor de securitate somaleze
CONSILIUL UNIUNII EUROPENE,
având în vedere Tratatul privind Uniunea Europeană, în special articolul 42 alineatul (4) și articolul 43 alineatul (2),
având în vedere propunerea Înaltului Reprezentant al Uniunii pentru afaceri externe și politica de securitate,
întrucât:
(1)
La 15 februarie 2010, Consiliul a adoptat Decizia 2010/96/PESC (1).
(2)
La 28 iulie 2011, Consiliul a adoptat Decizia 2011/483/PESC (2) de modificare a Deciziei 2010/96/PESC și de prelungire a aplicării acesteia cu încă un an.
(3)
Datorită întârzierii în adoptarea unei noi decizii a Consiliului de modificare și de prelungire a aplicării Deciziei 2010/96/PESC, este necesară prelungirea valabilității Deciziei 2010/96/PESC astfel încât să se aplice prezenței misiunii UE de instruire EUTM Somalia în Uganda de la 1 ianuarie 2013.
(4)
În conformitate cu articolul 5 din Protocolul privind poziția Danemarcei, anexat la Tratatul privind Uniunea Europeană și la Tratatul privind funcționarea Uniunii Europene, Danemarca nu participă la elaborarea și la punerea în aplicare a deciziilor și acțiunilor Uniunii care au implicații în domeniul apărării. Danemarca nu participă la punerea în aplicare a prezentei decizii și, prin urmare, nu participă la finanțarea acestei misiuni.
(5)
Misiunea militară a UE ar trebui din nou prelungită,
ADOPTĂ PREZENTA DECIZIE:
Articolul 1
Decizia 2010/96/PESC se modifică după cum urmează:
1.
Articolul 10 se înlocuiește cu următorul text:
„Articolul 10
Dispoziții financiare
(1) Costurile comune ale misiunii militare a UE sunt gestionate în conformitate cu Decizia 2011/871/PESC a Consiliului din 19 decembrie 2011 de instituire a unui mecanism de gestionare a finanțării costurilor comune ale operațiilor Uniunii Europene care au implicații militare sau de apărare (Athena) (3) („ATHENA”).
(2) Valoarea de referință financiară pentru costurile comune ale misiunii militare a UE pentru perioada până la 9 august 2011 este de 4,8 milioane EUR. Procentajul valorii de referință menționate la articolul 25 alineatul (1) din ATHENA este de 60 %.
(3) Valoarea de referință financiară pentru costurile comune ale misiunii militare a UE pentru perioada cuprinsă între 9 august 2011 și 31 decembrie 2012 este de 4,8 milioane EUR. Procentajul valorii de referință menționate la articolul 25 alineatul (1) din ATHENA este de 30 %.
(4) Valoarea de referință financiară pentru costurile comune ale misiunii militare a UE pentru perioada care începe la 1 ianuarie 2013 este de 0,05 milioane EUR. Procentajul valorii de referință menționate la articolul 25 alineatul (1) din ATHENA este de 100 %.
2.
La articolul 12, alineatul (2) se înlocuiește cu următorul text:
„(2) Mandatul misiunii militare a UE se încheie la 31 ianuarie 2013.”
Articolul 2
Prezenta decizie intră în vigoare la data adoptării.
Decizia se aplică de la 1 ianuarie 2013.
Adoptată la Bruxelles, 21 decembrie 2012.

Labels: 18
15
5